ROZHODNUTIE KOMISIE
z 23. decembra 2005,
ktorým sa mení a dopĺňa rozhodnutie 2003/135/ES týkajúce sa predĺženia plánov eradikácie klasického moru ošípaných a núdzového očkovania diviačej zveri proti klasickému moru ošípaných v určitých oblastiach spolkových krajín Severné Porýnie-Vestfálsko a Porýnie-Falcko (Nemecko)
[oznámené pod číslom K(2005 5621]
(Iba nemecký a francúzsky text je autentický)
(2005/950/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na jej článok 16 ods. 1 a článok 20 ods. 2,
keďže:
(1)
Rozhodnutím Komisie 2003/135/ES z 27. februára 2003 o schválení plánov eradikácie klasického moru ošípaných a núdzového očkovania diviačej zveri proti klasickému moru ošípaných v Nemecku, v spolkových krajinách Dolné Sasko, Severné Porýnie-Vestfálsko, Porýnie-Falcko a Sársko (2), sa schválilo ako jedno z niekoľkých opatrení na boj proti klasickému moru ošípaných.
(2)
V spolkovej krajine Severné Porýnie-Vestfálsko bola choroba úspešne eradikovaná a schválený plán eradikácie prijatý pre určité oblasti tejto spolkovej krajiny bol zrušený rozhodnutím Komisie 2005/58/ES z 26. januára 2005, ktorým sa mení a dopĺňa rozhodnutie 2003/135/ES, pokiaľ ide o ukončenie plánov eradikácie a očkovania v spolkových krajinách Dolné Sasko a Severné Porýnie-Vestfálsko a plánu eradikácie v spolkovej krajine Sársko (Nemecko) (3).
(3)
Nemecké orgány informovali Komisiu o opätovnom výskyte choroby diviačej zveri v októbri 2005 v určitých oblastiach Severného Porýnia-Vestfálska a zmenili a doplnili plány eradikácie klasického moru ošípaných a núdzového očkovania diviačej zveri proti klasickému moru ošípaných a oznámili to Komisii.
(4)
Na základe epidemiologických informácií by sa plán eradikácie v Nemecku mal rozšíriť aj na oblasti v Euskirchene v Severnom Porýní-Vestfálsku a v okresoch Ahrweiler a Daun v Porýní-Falcku. Okrem toho by sa mal zmeniť a doplniť plán núdzového očkovania diviačej zveri proti klasickému moru ošípaných tak, aby pokryl tieto oblasti.
(5)
Rozhodnutie 2003/135/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2003/135/ES sa nahrádza znením v prílohe k tomuto rozhodnutiu.
Článok 2
Toto rozhodnutie je určené Spolkovej republike Nemecko a Francúzskej republike.
V Bruseli 23. decembra 2005